आरोपी प्रदीप बोला- पंचकूला हिंसा में मुझे फंसाया, डेरे पर हनीप्रीत का राज, इसलिए उसे धमकाया
Ram Rahim Honey Preet Death Threat Update - डेरा सच्चा सौदा मुखी राम रहीम की मुंहबोली बेटी हनीप्रीत को धमकाकर फिरौती मांगने वाले आरोपी का एक वीडियो सामने आया है। जिसमें वह डेरे से अपनी नाराजगी बता रहा है
डेरा सच्चा सौदा मुखी राम रहीम की मुंहबोली बेटी हनीप्रीत को धमकाकर फिरौती मांगने वाले आरोपी का एक वीडियो सामने आया है। जिसमें वह डेरे से अपनी नाराजगी बता रहा है। उसका आरोप है कि उसे पंचकूला हिंसा में बेवजह फंसाया गया। वहीं पंजाब के बरगाड़ी में श्री गुरू ग्रंथ साहिब बेअदबी केस में भी उसे फंसाने की साजिश रची गई।
सिरसा पुलिस उसे रविवार को ही गिरफ्तार कर चुकी है। यह वीडियो उसकी गिरफ्तारी से पहले का है। हालांकि सिरसा पुलिस की पूछताछ में भी उसने यही बात कही कि वह डेरा प्रबंधन से नाराज था। जिसकी वजह से उसने धमकी देकर फिरौती मांगने की वारदात की।
पढ़िए... आरोपी प्रदीप ने वीडियो में क्या कहा
मैं प्रदीप कुमार पुत्र श्री बलवंत राय निवासी प्रतापनगर, उदयपुर(राजस्थान) का रहने वाला हूं। मैं डेरा सच्चा सौदा से बचपन से जुड़ा हुआ हूं। हम सभी धर्मों का सम्मान करते हैं। सिख धर्म और श्री गुरू ग्रंथ साहिब का तहेदिल से बहुत सत्कार करते हैं। बरगाड़ी बेअदबी कांड में मुख्य आरोपी प्रदीप कलेर है। मुझे बहुत बड़े षड़यंत्र के तहत पहले भी पंचकूला केस (राम रहीम को सजा के वक्त हुई हिंसा) में बेवजह फंसाया गया। जिस वजह से मुझे बहुत टॉर्चर किया गया। मेरा अभी भी इलाज चल रहा है।
अब दोबारा से साजिश रचकर बरगाड़ी बेअदबी कांड में मेरा नाम दिया जा रहा है। अभी कुछ महीने पहले डेरा कांप्लेक्स में मेरे लापता के पोस्टर लगाए गए थे। मेरा इस केस से कोई वास्ता नहीं है। प्रदीप कलेर की जगह मुझे जबरदस्ती परेशान किया जा रहा है। मैं यह वीडियो इसलिए बना रहा हूं कि कल को मेरे या परिवार के साथ कोई हादसा हो जाता है तो इसका जिम्मेदार प्रदीप कलेर होगा।
पंचकूला हिंसा में कैथल के प्रदीप को बचाने के लिए मुझे फंसाया
डेरा सच्चा सौदा मुखी राम रहीम की मुंहबोली बेटी हनीप्रीत को धमकाने के मामले में आरोपी ने बड़ा दावा किया है। आरोपी ने कहा कि पंचकूला हिंसा में उसे बेवजह फंसाया गया। उसका नाम प्रदीप कुमार है और वह डबवाली का रहने वाला है। राम रहीम को सजा के बाद 25 अगस्त 2017 को पंचकूला में हिंसा हुई थी।
जिसमें कैथल का कोई प्रदीप शामिल था। मगर उसे बचाने के लिए एक जैसा नाम होने की वजह से मुझे फंसा दिया गया। हालांकि पुलिस उसके इस दावे को लेकर जांच कर रही है। फिलहाल वह सिरसा पुलिस के पास 2 दिन के रिमांड पर है।
हिंसा में फंसाने व कर्ज की वजह से मांगी फिरौती
प्रदीप ने हनीप्रीत से 50 लाख की फिरौती मांगी थी। फिरौती न देने पर जान से मारने की धमकी दी। आरोपी प्रदीप ने पुलिस पूछताछ में बताया कि पंचकूला हिंसा में उसे फंसाया गया। अब बरगाड़ी बेअदबी के मामले में भी उसे फंसाने की साजिश रची गई। उसके किसी प्रदीप कलेर का नाम शामिल था।
इसी वजह से उसकी डेरा कमेटी से रंजिश हो गई। वह डबवाली में करियाने की दुकान चलाता है। पत्नी ब्यूटी पार्लर में काम करती है। हालांकि इन दिनों उस पर 6 लाख का कर्जा हो गया। डेरा प्रबंधन पर अब पूरी तरह से हनीप्रीत का ही राज है, इस वजह से उसने हनीप्रीत से फिरौती मांगने की प्लानिंग की।
लॉरेंस का नाम चर्चा में, इसलिए उसका गुर्गा बन धमकाया
प्रदीप ने पूछताछ में बताया कि गैंगस्टर लॉरेंस का नाम इन दिनों खूब चर्चा में है। इसलिए उसने हनीप्रीत को वॉट्सऐप पर मैसेज कर फिरौती मांगी। उसने खुद को लॉरेंस गैंग का गुर्गा दीपा बताया। उसने कहा कि उसे लगता था कि लॉरेंस का नाम लेने से हनीप्रीत डर जाएगी और उसे पैसे मिल जाएंगे। मगर, इस मैसेज के साथ हनीप्रीत ने सिरसा पुलिस थाने में शिकायत कर केस दर्ज करवा दिया।
राम रहीम की मुंहबोली बेटी हनीप्रीत को धमकी:गैंगस्टर लॉरेंस का गुर्गा बन 50 लाख की फिरौती मांगी; पंचकूला हिंसा में भी शामिल था, गिरफ्तार
राम रहीम की मुंह बोली बेटी हनीप्रीत से वॉट्सऐप पर 50 लाख रुपए की फिरौती मांगी गई है। पुलिस ने आरोपी प्रदीप को गिरफ्तार करके उसका दो दिन का पुलिस रिमांड हासिल किया है। सिरसा पुलिस का दावा है कि आरोपी प्रदीप ने खुद को गैंगस्टर लॉरेंस का गुर्गा बताकर फिरौती मांगी थी। पढें पूरी खबर...